Diari Oficial de la Generalitat Valenciana


Sumari del DOGV 3671, del 21-01-2000 (2000/83)

RESOLUCIÓ de 13 de desembre de 1999, del conseller d'Obres Públiques, Urbanisme i Transports, per la qual s'emet un informe favorable sobre la modificació puntual del Pla General de Vila-real en l'àmbit de la unitat d'execució número 12, respecte a les zones verdes afectades, i s'aprova definitivament la modificació puntual del Pla General de Vila-real en l'àmbit de la unitat d'execució número 12.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3671

Data del DOGV
:   21-01-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/83


Data del document
:   13-12-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Vila-real
    * pla d'urbanisme

RESOLUCIÓ de 13 de desembre de 1999, del conseller d'Obres Públiques, Urbanisme i Transports, per la qual s'emet un informe favorable sobre la modificació puntual del Pla General de Vila-real en l'àmbit de la unitat d'execució número 12, respecte a les zones verdes afectades, i s'aprova definitivament la modificació puntual del Pla General de Vila-real en l'àmbit de la unitat d'execució número 12. [2000/A83]
  
Vist l'expedient relatiu a la modificació puntual del Pla General d'Ordenació Urbana en l'àmbit de la unitat d'execució número 12 de Vila-real, i de conformitat amb els següents
  
Antecedents de fet
  
Primer
  
El Ple de l'Ajuntament de Vila-real, en sessió de 8 de febrer de 1999, acordà exposar al públic la modificació del seu Pla General en l'àmbit de la unitat d'execució número 12, fet que s'efectuà per mitjà d'anuncis inserits en el periòdic Mediterráneo de 25 de febrer de 1999 i en el Diari Oficial de la Generalitat Valenciana de 8 de març de 1999. Transcorregut el període d'informació al públic, durant el qual es formulà una al·legació, el Ple de l'Ajuntament aprovà provisionalment la modificació en sessió de 26 de juliol de 1999; després d'això, l'expedient es remet al Servei Territorial d'Urbanisme, per a l'aprovació definitiva, el 30 de juliol de 1999.
  
Per mitjà d'un escrit de 10 de setembre de 1999 es sol·licità de l'ajuntament determinada documentació, la qual entra en el Servei Territorial d'Urbanisme el 21 d'octubre de 1999.
  
Segon
  
El projecte està format per memòria i plànols.
  
Tercer
  
La Comissió Territorial d'Urbanisme de Castelló, en sessió celebrada el 9 de novembre de 1999, adoptà, entre altres, l'acord d'emetre un informe favorable sobre aquest expedient i elevar proposta d'aprovació definitiva de la modificació plantejada al conseller d'Obres Públiques, Urbanisme i Transports.
  
Fonaments de dret
  
Primer
  
La tramitació de la modificació del Pla General ha sigut correcta, conforme amb el que estableix l'article 38 i concordants de la Llei 6/1994, de 15 de novembre, Reguladora de l'Activitat Urbanística (a partir d'ara LRAU).
  
Segon
  
Quant al fons de l'assumpte, l'objecte de la modificació és introduir determinades alteracions en l'ordenació detallada de l'àmbit de l'actual unitat d'execució número 12 del Pla General de Vila-real. En concret les modificacions són:
  
A. Es suprimeix la unitat d'execució. En aquest sentit, s'assenyala que les cessions de dotacions i la seua urbanització s'ha garantit a través del conveni urbanístic signat amb la propietat.
  
B. S'altera l'ordenació urbanística prevista. Els paràmetres significatius són els següents:
  
Concepte Vigent Modificació
  
Superfície àmbit modificació 8.662 m2 8.662 m2
  
Superfície zones verdes 4.292 m2 4.026,54 m2
  
Superfície viària i per als vianants 1.644 m2 1.626,91 m2
  
Total superfície dotacionals 5.936 m2 5.654 m2
  
Edificabilitat en m2 sostre 13.813 m2t 10.670 m2 t
  
 (pàg. 192 memòria)
  
Amb la nova ordenació es pretenen els objectius següents:
  
1. S'integren les dues zones verdes de l'àrea en una única zona verda central de dimensions més àmplies. La reordenació de les dues zones verdes suposa una millora, ja que el seu caràcter aïllat no en permetia el gaudi adequat. Es crea, a més a més, una xarxa d'accessos per a vianants que en facilita l'ús per als veïns.
  
2. Es preserva l'element singular a protegir de l'antiga fàbrica Citronia, com és la xemeneia existent, que es preserva com a element central de la zona verda.
  
3. Es situen els aprofitaments lucratius de l'àrea en dos extrems d'aquesta immediats a carrers ja urbanitzats, per mitjà de dos edificis aïllats, i es mantenen les altures permeses en la zona.
  
Aquesta modificació és el resultat d'un conveni urbanístic subscrit entre l'ajuntament i la societat Sorma Gestion Inmobiliaria, SL, el 30 d'octubre de 1998.
  
La documentació està completa, a l'efecte del que disposa l'article 27 de la LRAU.
  
Tercer
  
La modificació que s'examina suposa la introducció d'alteracions en l'ordenació detallada del sòl urbà.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic (sentències de 20 de gener de 1992 R.A.715 i de 17 de març de 1992 R.A. 3283), i en tals casos l'administració gaudeix d'àmplia llibertat per a elegir, entre les alternatives possibles, la forma en la qual el territori ha de quedar ordenat (sentència de 2 de gener de 1992 R.A. 698). Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals (sentència de 17 de juliol de 1991 R.A. 6342); és per això que, quan es tracte d'aquestes determinacions, aquella discrecionalitat ha de ser actuada per l'ajuntament, des de la representació que li confereix la seua legitimació democràtica.
  
Quart
  
En aquest cas s'ha de verificar si la modificació compleix el que estableix l'article 55.3 de la LRAU, segons el qual «tota alteració de l'ordenació establida per un pla que augmente l'aprofitament lucratiu privat d'algun terreny o desafecte el sòl del destí públic, haurà de preveure les mesures compensatòries necessàries per a mantenir la proporció i la qualitat de les dotacions públiques previstes respecte a l'aprofitament, sense augmentar aquest en detriment de la millor realització possible dels estàndards de l'ordenació». Aquest precepte legal es troba desenvolupat per l'article 17 de l'annex del RPCV que regula els estàndards aplicables a les modificacions de planejament. En concret, l'apartat tercer de l'article 17 de l'annex del RPCV estableix que ?quan ni l'antiga ordenació (a) ni la nova (n) complisca aquests estàndards serà exigible que la relació entre l'índex de sòl dotacional (ISD) i l'índex d'edificabilitat bruta (IEB) de la nova ordenació siga major que la mateixa relació en l'antiga ordenació, de manera que: ISDn/IEBn > ISDa/IEBa.» En aquest cas tenim el següent:
  
A. Segons s'estableix expressament en el càlcul de l'aprofitament tipus de l'àrea de repartiment número 2, l'aprofitament real o objectiu de l'illa 189 amb l'ordenació vigent és de 13.813 metres quadrats de sostre; l'edificabilitat després de la modificació passa a ser de 10.670 metres quadrats de sostre. Quant al sòl dotacional públic previst, en l'ordenació vigent és de 5.936 metres quadrats, mentre que després de la modificació aquesta superfície passa a ser de 5.654 metres quadrats. Així les coses, es compleix el que estableix el paràgraf tercer de l'article 17 de l'annex del RPCV. En efecte:
  
ISDa= 5.936/8.662= 0,685
  
IEBa= 13.813/8.662= 1,595
  
ISDn= 5.654/8.662= 0,653
  
IEBn= 10.272/8.662= 1,186
  
ISDn/IEBn= 0,653/1,186= 0,550
  
ISDa/IEBa= 0,685/1,595= 0,429
  
 - 0,550 > 0,429 €
  
B. D'altra banda, l'antiga unitat d'execució tenia com a aprofitament subjectiu el resultant d'aplicar l'aprofitament tipus de l'àrea de repartiment número 2 a la superfície de la unitat. Així, la fitxa de la unitat d'execució del Pla General vigent estableix que l'aprofitament subjectiu dels propietaris és de 8.509 metres quadrats de sostre (d'ús residencial), quantitat en la qual s'havia descomptat ja el 15% de cessió que era exigible en sòl urbà en la legislació urbanística en vigor en el moment de l'aprovació definitiva del pla. Amb la modificació, la diferència entre l'aprofitament objectiu i el subjectiu es compensa amb la cessió a l'ajuntament d'una zona verda.
  
En definitiva, a la llum del que disposa l'article 55.3 de la LRAU, no existeix obstacle a l'aprovació definitiva de la modificació.
  
Cinqué
  
Aquesta modificació comporta una alteració en la ubicació de determinades zones verdes. D'això, se'n deriva la necessitat que se seguisquen determinats tràmits específics:
  
- D'una banda, i de conformitat amb l'article 55.4 de la LRAU, resulta preceptiu l'informe del Consell Superior d'Urbanisme. Segons el que estableix la disposició transitòria novena de la LRAU, i en no estar encara constituït l'esmentat consell, les seues funcions corresponen al conseller d'Obres Públiques, Urbanisme i Transports, amb informe previ de la Comissió Territorial d'Urbanisme.
  
- D'una altra banda, segons l'article 10.8.e) de la Llei 10/1994, de 19 de desembre, es necessita també el dictamen previ del Consell Jurídic Consultiu en els casos de modificacions «l'objecte de les quals» siga portar a terme una diferent zonificació de zones verdes. Segons la interpretació que d'aquest precepte ha portat a terme el Consell Jurídic Consultiu en nombroses ocasions, no és necessari sol·licitar el dictamen quan l'objecte de la modificació és més ampli i sols indirectament, com a conseqüència derivada d'un altre objecte principal, s'altere lleument una zona verda. De conformitat amb aquesta doctrina del Consell Jurídic Consultiu, que ha sigut ja seguida per diverses resolucions d'aquesta conselleria, en atenció a les característiques de la modificació, no es preceptiu el dictamen de l'esmentat òrgan consultiu.
  
Quant al fons de la modificació, pel que fa a les zones verdes, ha de concloure's que aquesta satisfà plenament els criteris de racionalitat, i és clar el benefici per a l'interés general que s'obté amb la concentració que es produeix dels espais lliures. En aquest sentit, tot i que la superfície total de la zona verda disminueix lleument, atés que es preveuen 1.626 metres quadrats d'àrea per als vianants al costat d'aquesta, en realitat l'espai finalment existent d'espai lliure susceptible de ser utilitzat per a l'esbarjo augmenta.
  
Pertoca, en definitiva, emetre un informe favorable sobre la modificació.
  
Sisé
  
El conseller d'Obres Públiques, Urbanisme i Transports és l'òrgan competent per a l'aprovació definitiva d'aquest expedient en virtut del que estableix l'article 38.3 de l'esmentada Llei 6/1994, de 15 de novembre, de la Generalitat Valenciana, Reguladora de l'Activitat Urbanística, en relació amb l'article 6.d del Decret 77/1996, de 16 d'abril, del Govern Valencià, pel qual s'aprova el Reglament d'Òrgans Urbanístics de la Generalitat Valenciana.
  
Vistos els preceptes legals esmentats i els altres de general i pertinent aplicació, resolc:
  
1. Emetre un informe favorable sobre la modificació puntual del Pla General de Vila-real en l'àmbit de la unitat d'execució número 12, respecte a les zones verdes afectades.
  
2. Aprovar definitivament la modificació puntual del Pla General de Vila-real en l'àmbit de la unitat d'execució número 12.
  
Aquesta resolució entrarà en vigor el mateix dia que es publique en el Diari Oficial de la Generalitat Valenciana.
  
Contra aquesta resolució, que posa fi a la via administrativa, es podrà interposar recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que disposa l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que puga exercitar qualsevol altre recurs que estime oportú.